CELEX: C2007/082/91
Language: bg
Date: 2007-04-14 00:00:00
Title: Дело T-33/07: Иск, предявен на 12 февруари 2007 г. — Република Гърция/Комисия

14.4.2007   
            
            
               BG
            
            
               Официален вестник на Европейския съюз
            
            
               C 82/42
            
         Иск, предявен на 12 февруари 2007 г. — Република Гърция/Комисия
   (Дело T-33/07)
   (2007/C 82/91)
   Език на производството: гръцки
   Страни
   
      Ищец: Република Гърция [представители: Ι. Χαλκιάς, Γ. Κανελλόπουλος]
   
      Ответник: Комисия на Европейските общности
   Искания на ищеца
   
               —
            
            
               да се отмени атакуваното решение на Комисията, евентуално то да се измени съобразно посочените по — долу правни основания
            
         
               —
            
            
               да се осъди Комисията на Европейските общности да заплати разноските.
            
         Правни основания и основни доводи
   Република Гърция излага следните основания за отмяна в подкрепа на иска си срещу Решение C (2006) 5993 окончателен на Комисията от 14 декември 2006 г. (ОВ L 355, стр. 96), с което Комисията е изключила определени извършени от държавите-членки — и по-специално от Република Гърция — разходи от обхвата на общностно финансиране при счетоводно приключване на Европейския фонд за ориентиране и гарантиране на земеделието (ФЕОГА), секция „Гарантиране“.
   С първото общо основание за отмяна, което се отнася до всички корекции, ищецът твърди, че ответникът е нарушил предвидените в член 8, параграф 1, трето изречение, буква a) от Регламент (EО) № 1663 на Комисията от 7 юли 1995 г. (1) съществени процедурни изисквания, като не е започнал диалог с гръцките власти относно преценката на тежестта на нарушенията, за които Комисията приема, че те носят отговорност, както и относно понесената от Европейския съюз вреда; при условията на евентуалност, решението да бъде отменено поради липсата на компетенции ratione temporis на Комисията да налага корекции.
   По-специално ищецът твърди, че в сектор „Маслиново масло“, поради удвояване на корекцията от 5 % на 10 % без да е констатирано влошаване, дори напротив, при констатирано подобряване на системата за контрол, ответникът е действал извън пределите на предоставените му дискреционни правомощия. Освен това, според ищеца ответникът неправилно е изтълкувал разпоредбите на общностното право и е направил неправилна преценка на фактическите обстоятелства, нарушавайки принципа на пропорционалност.
   По отношение на сектор „Памук “ищецът излага като основание за отмяна неправилната преценка на фактическите обстоятелства, неправилни мотиви и липса на правно основание за налагането на корекциите, както и неправилно тълкуване и прилагане на член 12, параграф 1 от Регламента (ЕИО) № 1201/89 (2), и нарушаване на принципа на правна сигурност поради продължилата по-дълго от десет години процедура по осчетоводяването на разходи.
   По отношение на сектор „Стафиди “ищецът поддържа, че ответникът неправилно е изтълкувал насоките относно корекциите, като е определил процентна ставка от 10 % поради недостатъчен допълнителен контрол, и че е мотивирал в недостатъчна степен решението във връзка с корекцията за стафидите от Коринт.
   По отношение на сектор „Цитрусови плодове “ищецът твърди, че ответникът неправилно се позовава на приписваните пропуски в административния контрол, без да ги мотивира достатъчно, в нарушение на принципа на пропорционалност; евентуално, ответникът е допуснал неправилно тълкуване и прилагане във времето на Приложение 16 от документ 17933/2000 относно квалифицирането на въпросните проверки като основни.
   На последно място, по отношение на просрочените плащания, ищецът поддържа, че е налице неправилна преценка на фактическите обстоятелства, като е била наложена двойна корекция за бюджетна позиция B01-1210-160, неправилно тълкуване и прилагане на член 4, параграф 2 от Регламент (ЕО) № 296/96 (3), във връзка с основата за изчисляване на резерва от 4 %, и неправилна преценка и недостатъчни мотиви относно посочените изключителни обстоятелства и особените условия на управление.
   
      (1)  Регламент (ЕО) № 1663 на Комисията от 7 юли 1995 г. за определяне на подробни правила за прилагане на Регламент (ЕИО) № 729/70 на Съвета относно процедурата за счетоводно приключване на ФЕОГА, секция „Гарантиране “(ОВ L 158, 8.7.1995 г., стр. 6).
   
      (2)  Регламент (ЕИО) № 1201/89 на Комисията от 3 май 1989 г. въвеждащ правила за осъществяването на системата от помощи за памук (ОВ L 123, стр. 18).
   
      (3)  Регламент (ЕО) № 296/96 на Комисията от 16 февруари 1996 г. относно предаваните от държавите-членки счетоводни данни и месечното осчетоводяване на разходите, финансирани от секция „Гарантиране “на Европейския фонд за ориентиране и гарантиране на земеделието (ФЕОГА) и за отмяна на Регламент (ЕИО) № 2776/88 (ОВ L 39, 17.2.1996 г., стр. 5).